లలితా సహస్ర నామములు- 201-300

లలితా సహస్ర నామ స్తోత్రములోని మూడవ నూరు నామములకు సంక్షిప్త వివరణ ఇక్కడ ఇవ్వబడింది.
thumb|లలితా త్రిపుర సుందరి
## శ్లోకము 52

 సర్వశక్తిమయీ - సర్వశక్తి స్వరూపిణి.
 సర్వమంగళా - సర్వమంగళ స్వరూపిణి.
 సద్గతిప్రదా - మంచి మార్గమును ఇచ్చునది.
 సర్వేశ్వరీ - జగత్తు లేదా విశ్వమునంతకు ప్రధానాధికారిణి.
 సర్వమయీ - సర్వములో అనగా విశ్వమంతటా నిండి ఉంది.
 సర్వమంత్ర స్వరూపిణీ - అన్ని మంత్రములును తన స్వరూపముగా గలది.


## శ్లోకం 53

 సర్వయంత్రాత్మికా - అన్ని యంత్రములకు స్వరూపముగా గలది.
 సర్వతంత్రరూపా - అన్ని తంత్రములను తన రూపముగా గలది.
 మనోన్మనీ - మననస్థితిలో మేల్కాంచిన మననము చేయబడునట్టిది.
 మాహేశ్వరీ - మహేశ్వర సంబంధమైనది.
 మహాదేవీ - మహిమాన్వితమైన ఆధిపత్యము కలది.
 మహాలక్ష్మీ - గొప్పవైన లక్ష్మలు గలది.
 మృడప్రియా - శివుని ప్రియురాలు.


## శ్లోకం 54

 మహారూపా - గొప్పదైన లేదా మహిమాన్వితమైన రూపము గలది.
 మహాపూజ్యా - గొప్పగా పూజింపబడునది.
 మహాపాతక నాశినీ - ఘోరమైన పాతకములను నాశనము చేయునది.
 మహామాయా - మహిమాన్వితమైన మాయా లక్షణం కలది.
 మహాసత్వా - మహిమాన్వితమైన ఉనికి గలది.
 మహాశక్తిః - అనంతమైన శక్తి సామర్థ్యములు గలది.
 మహారతిః - గొప్ప ఆసక్తి గలది.


## శ్లోకం 55

 మహాభోగా - గొప్ప భోగమును పొందునది లేదా అనుభవించునది.
 మహైశ్వర్యా - విలువ కట్టలేని ఐశ్వర్యమును ఇచ్చునది.
 మహావీర్యా - అత్యంత శక్తివంతమైన వీర్యత్వము గలది.
 మహాబలా - అనంతమైన బలసంపన్నురాలు.
 మహాబుద్ధిః - అద్వితీయమైన బుద్ధి గలది.
 మహాసిద్ధిః - అద్వితీయమైన సిద్ధి గలది.
 మహాయోగేశ్వరేశ్వరీ - గొప్ప యోగేశ్వరులైన వారికి కూడా ప్రభవి.


## శ్లోకం 56

 మహాతంత్రా - గొప్పదైన తంత్ర స్వరూపిణి.
 మహామంత్రా - గొప్పదైన మంత్ర స్వరూపిణి.
 మహాయంత్రా - గొప్పదైన యంత్ర స్వరూపిణి.
 మహాసనా - గొప్పదైన ఆసనము గలది.
 మహాయాగ క్రమారాధ్యా - గొప్పదైన యాగ విధానములో క్రమబద్ధమైన పద్ధతిలో ఆరాధింపబడునది.
 మహాభైరవ పూజితా - శివుడి యొక్క వివిధ రూపములలో 'మహా కాల భైరవ' రూపం కలదు. భయము గొలిపే మహాభైరవుడు చేత పూజింపబడే దేవి.


## శ్లోకం 57

 మహేశ్వర మహాకల్ప మహాతాండవ సాక్షిణీ - సదాశివునిచే మహాప్రళయ సమయమునందు చేయబడు గొప్ప తాండవ నృత్యమును సాక్షి స్వరూపిణి.
 మహా కామేశ మహిషీ - మహేశ్వరుని పట్టపురాణి.
 మహాత్రిపుర సుందరీ - గొప్పదైన త్రిపురసుందరి.


## శ్లోకం 58

 చతుష్షష్ట్యుపచారాఢ్యా - అరువది నాలుగు ఉపచారములతో సేవింపబడునది.
 చతుష్షష్టి కళామయీ - అరువది నాలుగు కళలు గలది.
 మహాచతుష్షష్టి కోటియోగినీ గణసేవితా - గొప్పదైన అరువది కోట్ల యోగినీ బృందముచే సేవింపబడునది.


## శ్లోకం 59

 మనువిద్యా - మనువు చేత ఉపాసింపబడిన విద్యారూపిణి.
 చంద్రవిద్యా - చంద్రుని చేత ఉపాసింపబడిన విద్యారూపిణి.
 చంద్రమండలమధ్యగా - చంద్ర మండలములో మధ్యగా నుండునది.
 చారురూపా - మనోహరమైన రూపము కలిగినది.
 చారుహాసా - అందమైన మందహాసము కలది.
 చారుచంద్రకళాధరా - అందమైన చంద్రుని కళను ధరించునది.


## శ్లోకం 60

 చరాచర జగన్నాథా - కదిలెడి, కదలని ఈ జగత్తుకు అధినాథురాలు.
 చక్రరాజ నికేతనా - చక్రములలో గొప్పదైన దానిని నిలయముగా కలిగినది.
 పార్వతీ - పర్వతరాజు (హిమవంతుడి) పుత్రి.
 పద్మ నయనా - పద్మములవంటి నయనములు కలది.
 పద్మరాగ సమప్రభా - పద్మరాగముల కాంతికి సమానమగు శరీరకాంతి కలది.


## శ్లోకం 61

 పంచప్రేతాసనాసీనా - పంచప్రేతలైన బ్రహ్మ, విష్ణు, రుద్ర, ఈశ్వర, సదాశివులను ఆసనముగా కలిగి ఆసీనులైనది.
 పంచబ్రహ్మ స్వరూపిణీ - పంచబ్రహ్మలైన సద్యోజాత, అఘోర, వామదేవ, తత్పురుష, ఈశాన స్వరూపమైనది.
 చిన్మయీ - జ్ఞానముతో నిండినది.
 పరమానందా - బ్రహ్మానంద స్వరూపము లేక నిరపేక్షకానంద రూపము.
 విజ్ఞానఘన రూపిణీ - విజ్ఞానము, స్థిరత్వము పొందిన రూపము గలది.


## శ్లోకం 62

 ధ్యాన ధ్యాతృ ధ్యేయరూపా - ధ్యానము యొక్క, ధ్యానము చేయువాని యొక్క, ధ్యాన లక్ష్యము యొక్క సమన్వయ రూపము కలది.
 ధర్మాధర్మ వివర్జితా - విహితకర్మలు, అవిహిత కర్మలు లేనిది.
 విశ్వరూపా - విశ్వము యొక్క రూపమైనది.
 జాగరిణీ - జాగ్రదవస్థను సూచించునది.
 స్వపంతీ - స్వప్నావస్థను సూచించునది.
 తైజసాత్మికా - తేజస్సువంటి సూక్ష్మ స్వప్నావస్థకు అధిష్ఠాత్రి.


## శ్లోకం 63

 సుప్తా - నిద్రావస్థను సూచించునది.
 ప్రాజ్ఞాత్మికా - ప్రజ్ఞయే స్వరూపముగా గలది.
 తుర్యా - తుర్యావస్థను సూచించునది.
 సర్వావస్థా వివర్జితా - అన్ని అవస్థలను విడిచి అతీతముగా నుండునది.
 సృష్టికర్త్రీ - సృష్టిని చేయునది.
 బ్రహ్మరూపా - బ్రాహ్మణ లక్షణము గల రూపము గలది.
 గోప్త్రీ - గోపన లక్షణము అనగా సంరక్షణ లక్షణం కలది.
 గోవింద రూపిణీ - విష్ణుమూర్తితో రూప సమన్వయము కలది.


## శ్లోకం 64

 సంహారిణీ - ప్రళయకాలంలో సమస్త వస్తుజీవజాలాన్ని తనలోనికి ఉపసంహరణ గావించి, లీనము చేసుకొనునది.
 రుద్రరూపా - రుద్రుని యొక్క రూపు దాల్చింది.
 తిరోధానకరీ - మఱుగు పరచుటను చేయునది.
 ఈశ్వరీ - ఈశ్వరుని యొక్క శక్తిరూపములో ఉండునది.
 సదాశివా - సదాశివ స్వరూపిణి.
 అనుగ్రహదా - అనుగ్రహమును ఇచ్చునది.
 పంచకృత్య పరాయణా - సృష్టి, స్థితి, లయ, తిరోధాన, అనుగ్రహాలనే అయిదు కృత్యముల యందు ఆసక్తి కలది.


## శ్లోకం 65

 భానుమండల మధ్యస్థా - సూర్య మండలములో కేంద్రము వద్ద ఉండునది.
 భైరవీ - భైరవీ స్వరూపిణి.
 భగమాలినీ - వెలుగుతూ గమనము చేయువారిచే హారముగా అగుపించునది.
 పద్మాసనా - పద్మమును నెలవుగా కలిగినది.
 భగవతీ - భగశబ్ద స్వరూపిణి.
 పద్మనాభ సహోదరీ - విష్ణుమూర్తి యొక్క సహోదరి.


## శ్లోకం 66

 ఉన్మేషనిమిషోత్పన్న విపన్నభువనావళి - తెరువబడుటతోను, మూయబడుటతోను పుట్టిన లీనమైన చతుర్దశ భువనములు కలది.
 సహస్ర శీర్ష వదనా - వెయ్యి లేదా అనంతమైన శిరస్సులతో, ముఖములు కలది.
 సహస్రాక్షీ - వెయ్యి లేదా అనంతమైన కన్నులు కలది
 సహస్రపాత్ - అనంతమైన పాదములు కలది.


## శ్లోకం 67

 ఆబ్రహ్మకీట జననీ - బ్రహ్మ నుండి కీటకముల వరకు అందరికీ తల్లి.
 వర్ణాశ్రమ విధాయినీ - వర్ణములను, ఆశ్రమములను ఏర్పాటు చేయునది.
 నిజాజ్ఞారూప నిగమా - తనయొక్క ఆదేశములే రూపుగట్టుకొనిన వేదములు అయినది.
 పుణ్యాపుణ్య ఫలప్రదా - మంచిపనులకు, చెడ్డపనులను వాటి వాటికి తగిన ఫలములను చక్కగా ఇచ్చునది.


## శ్లోకం 68

 శృతి సీమంత సిందూరీ కృతపాదాబ్జ ధూళికా - వేదములనెడు స్త్రీలయొక్క పాపిటలను, సిందూరము ధరించునట్లు చేసిన పాదపద్మము యొక్క ధూళిని కలిగినది.
 సకలాగమ సందోహశుక్తి సంపుటమౌక్తికా - అన్ని ఆగమ శాస్త్రములనెడు ముత్యపు చిప్పలచే చక్కగా ఉంచబడిన లేదా నిక్షిప్తము చేయబడిన ముత్యము.


## శ్లోకం 69

 పురుషార్థప్రదా - పురుషునకు కావలసిన ప్రయోజనములు (ధర్మ అర్థ కామ మోక్షములను) చక్కగా ఇచ్చునది.
 పూర్ణా - పూర్ణురాలు.
 భోగినీ - భోగములను అనుభవించునది లేదా భోగములను ఇచ్చునది.
 భువనేశ్వరీ - చతుర్దశ భువనములకు అధినాథురాలు.
 అంబికా - తల్లి.
 అనాది నిధనా - ఆది, అంతము లేనిది.
 హరిబ్రహ్మేంద్ర సేవితా - విష్ణువు చేత, బ్రహ్మ చేత, ఇంద్రుని చేత సేవింపబడునది.


## శ్లోకం 70

 నారాయణీ - నారాయణత్వ లక్షణము గలది.
 నాదరూపా - నాదము యొక్క రూపము అయినది.
 నామరూప వివర్జితా - పేరు, ఆకారము లేనిది
 హ్రీంకారీ - హ్రీంకార స్వరూపిణి.
 హ్రీమతీ - లజ్జాసూచిత బీజాక్షర రూపిణి.
 హృద్యా - హృదయమునకు ఆనందము అయినది.
 హేయోపాదేయ వర్జితా - విడువదగినది, గ్రహింపదగినది, లేనిది.


## మూలాలు